**PRAVILNIK NAGRADNEGA NATEČAJA “Z WEBOM SI DELIMO NEBO 2024/25”**

**1. Splošne določbe**

Organizator nagradnega natečaja »Z WEBOM SI DELIMO NEBO 2024/25« je podjetje Ekoknap računalništvo d.o.o., Cesta 4. maja 18, 1380 Cerknica. Organizator objavlja nagradni natečaj za učenke in učence v osnovnih šolah na območju Primorsko-notranjske regije, z namenom, da jih dodatno motivira za računalništvo in informatiko ter na ustvarjalen in tekmovalen način vzpodbudi zanimanje za vedi.

Natečaj poteka na družabnih omrežjih Facebook, Instagram ter TikTok. Natečaj ni v nobeni smeri povezan s Facebookom, Instagramom ali TikTokom, niti v obliki sponzoriranja, niti podpore ali upravljanja.

**2. Trajanje nagradnega natečaja**

Nagradni natečaj traja od 2. 9. 2024 do vključno 30. 5. 2025.

**3. Objava nagradnega natečaja**

Nagradni natečaj je objavljen na spletni strani, Facebook, Instagram ter TikTok strani podjetja Ekoknap računalništvo d.o.o.

**4. Pogoji sodelovanja v nagradnem natečaju**

Udeleženci nagradnega natečaja so lahko ekipe iz 6., 7., 8. in 9. razredov slovenskih osnovnih šol, na območju Primorsko-notranjske regije, ki v času trajanja natečaja izdelajo **spletno stran s povezavo na podatkovno bazo, kjer predstavijo ptice, ki prebivajo v Notranjskem regijskem parku.** Povezavo do izdelane spletne strani pošljejo mentorji učencev podjetju Ekoknap računalništvo d.o.o, ki bo vse izdelane spletne strani objavil na Facebook strani podjetja. V nagradnem natečaju lahko sodelujejo vsi, ki izpolnjujejo pogoje, navedene v prejšnjem stavku in se strinjajo s pogoji sodelovanja. Pri natečaju lahko sodeluje več ekip iz šole, a v tem primeru člani ene ekipe ne smejo sodelovati v več ekipah.

Pod pojmom »udeleženci« se razume skupina osnovnošolcev, ki skupaj obiskujejo pouk in ni nujno, da so v istem razredu (učenci iz paralelk ali različnih razredov (po eden učenec iz 6., 7., 8. in 9. r.), če imajo skupni pouk izbirnega predmeta, dopolnilnega/dodatnega pouka, interesne dejavnosti) in sodelujejo v natečaju kot ekipa s tremi člani. Ekipo mora nadzorovati mentor (učitelj/-ica računalništva/izbirnega predmeta, nosilec dopolnilnega/dodatnega pouka/interesne dejavnosti), ki pa pri sami izdelavi spletne strani ne sme sodelovati. Ob tem mentor v celoti prevzema odgovornost za zagotavljanje in dostop udeležencem do ustrezne programske opreme in orodij, ki so primerna za starost in raven znanja učencev, za zagotavljanje spoštovanja avtorskih pravic in zasebnosti drugih, preprečevanje plagiatorstva, zagotavljanje, da učenci uporabljajo tehnologijo na varen način, vključno s fizično varnostjo pri delu z računalniki kot tudi varna uporaba interneta, zaščita osebnih podatkov, prepoznavanje spletnih groženj.

**5. Pravila natečaja**

Udeleženci nagradnega natečaja izdelajo spletno stran (podatke za bazo pravočasno priskrbi Notranjski regijski park in Ekoknap računalništvo d.o.o.) do 25. aprila 2025. Mentorji pošljejo povezavo do končanega izdelka ekipe, to je povezava do spletne strani, na messenger Facebook strani podjetja Ekoknap računalništvo d.o.o. ali na e-naslov podjetja: [dm@ekoknap.si](mailto:dm@ekoknap.si), najkasneje do 25. aprila 2025.

Natečaj bo izveden samo v primeru, če bodo prijavljene najmanj 3 skupine . V primeru manjšega števila prijav se natečaj ne izvede.

**6. Glasovanje**

Organizator bo vse pravočasno pridobljene spletne strani, poslane do 25. aprila 2025, ki bodo izpolnjevale pogoje nagradnega natečaja, delil na svoji Facebook, Instagram in TikTok strani. Za spletne strani bo mogoče glasovati tako, da obiskovalci Facebook, Instagram in TikTok strani oddajo svoj glas z všečkom (like) pod objavo posamezne spletne strani. Glasovanje bo potekalo od 5. maja 2025 do vključno 30. maja 2025.

**7. Izbor zmagovalca**

Spletne strani, ki bodo naložene na Facebook, Instagram, Tiktok strani podjetja Ekoknap računalništvo d.o.o. se bodo ocenjevale po dveh enakovrednih kriterijih:

* glasovih, oddanih preko družbenih omrežjih Facebook, Instagram in TikTok podjetja Ekoknap računalništvo d.o.o.
* točkah strokovne žirije

Za glasove na omrežjih Facebook, Instagram in TikTok se šteje število všečkov (likes) pri posamezni spletni strani, ki izpolnjuje vse pogoje tega natečaja. Glasovi na Facebooku pomenijo 50 % končne skupne ocene.

Drugi del glasovanja bo izvedla strokovna žirija, ki bo prejete spletne strani ocenila po strokovnih kriterijih. Glasovi strokovne žirije pomenijo 50 % končne skupne ocene.

Kriteriji, po katerih bo strokovna žirija ocenjevala spletne strani so:

* Izvirnost
* Hitrost delovanja
* Preglednost
* Timsko delo
* Prilagojenost mobilnim napravam
* Semantična struktura HTML strani
* Teorija in spremni opis projekta

Strokovna žirija bo najpozneje v 14 dneh po koncu natečaja na osnovi kriterijev izbora razglasila vrstni red natečaja. Strokovna žirija svoje odločitve ni dolžna obrazložiti, njena odločitev je dokončna in se nanjo ni moč pritožiti.

**8. Nagrade**

Prva nagrada

Ekipa, ki bo v seštevku obeh ocenjevalnih kriterijev zbrala največ točk, bo osvojila prvo nagrado – praktično nagrado v višini 200€ in promocijska darila podjetja Ekoknap računalništvo d.o.o. Prav tako bo zmagovalna ekipa prejela možnost obiska podjetja Ekoknap računalništvo d.o.o., kjer bodo lahko spoznali delovanje podjetja, uporabljene tehnologije in preizkusila delo v nekaj urni praksi.

Druga nagrada

Ekipa, ki bo po obeh ocenjevalnih kriterijih na skupnem drugem mestu, bo osvojila praktično nagrado v višini 100€ in promocijska darila podjetja Ekoknap računalništvo, d.o.o.

Tretja nagrada

Ekipa, ki bo po obeh ocenjevalnih kriterijih na skupnem tretjem mestu, osvojila praktično nagrado v višini 50€ in prejela promocijska darila podjetja Ekoknap računalništvo d.o.o.

Nagrada pripada tudi mentorju nagrajene ekipe.

**9. Obveščanje nagrajencev in prevzem nagrad**

Nagrajenci bodo objavljeni najpozneje 14 dni po zaključku nagradnega natečaja na Facebook, Instagram in TikTok strani podjetja Ekoknap računalništvo d.o.o.

Za prejem nagrad so nagrajene ekipe dolžne sporočiti svoj naslov, na katerega jim bomo nagrade poslali. Nagrade lahko nagrajene ekipe dvignejo tudi na sedežu podjetja na Cesti 4. maja 18, 1380 Cerknica.

Nagrade bodo podeljene najkasneje do konca šolskega leta 2024/25.

Izid podelitve je dokončen, pritožbe nanj niso možne. Nagrade ni mogoče zamenjati, izplačati v gotovini ali prenesti na tretjo osebo.

**10. Strokovna žirija nagradnega natečaja**

Strokovno žirijo za nadzor podelitve nagrad sestavljajo:

* Matjaž Knap – predsednik žirije
* Matic Opeka – član žirije
* Tatjana Tanko – članica žirije
* Določi Notranjski regijski park

Pri ocenjevanju in ugotavljanju nagrajencev bodo prisotni vsi člani strokovne žirije.

**11. Zasebnost in varstvo podatkov**

Organizator nagradnega natečaja Ekoknap računalništvo d.o.o. se zavezuje, da bo posredovane osebne podatke varoval v skladu z Zakonom o varstvu osebnih podatkov in da jih bo uporabljal izključno za namene nagradnega natečaja.

Udeleženci nagradnega natečaja z dopisanimi osebnimi podatki dajejo organizatorju osebno privoljenje, da se njihovi podatki uporabljajo in računalniško obdelujejo za potrebe tega nagradnega natečaja in drugega obveščanja v zvezi z novostmi podjetja Ekoknap računalništvo d.o.o.

**12. Ostale določbe**

V nagradnem natečaju ne smejo sodelovati zaposleni v podjetju organizatorja Ekoknap računalništvo d.o.o.in njihovi ožji družinski člani ter druge fizične ali pravne osebe, ki kakorkoli sodelujejo pri izvedbi nagradnega natečaja.

V času natečaja bo predstavnik organizatorja Ekoknap računalništvo d.o.o. dokumentiral izvajanje natečaja v vseh prijavljenih skupinah.

Organizator ne prevzema nikakršne odgovornosti za (ne)delovanje družabne spletne mreže Facebook, Instagram ali TikTok, ne glede na razloge za nedelovanje, izpad električne energije ali druge tehnične motnje, ki bi lahko začasno motile uporabo storitve, vse ostale aktivnosti na spletni mreži Facebook, Instagram ali TikTok kakršnekoli posledice, ki bi jih sodelujoči utrpeli zaradi sodelovanja ter kakršne koli posledice ob uporabi nagrad.

Udeleženci nagradnega natečaja organizatorju neodplačno, nepreklicno in časovno ter krajevno neomejeno dovoljujejo uporabo naloženih spletnih strani za akcije tržnega komuniciranja v vseh javnih medijih.

Udeleženci nagradnega natečaja se obvezujejo, da naložene spletne strani ne kršijo avtorskih pravic tretjih oseb. Organizator ima pravico iz natečaja in glasovanja izločiti katerokoli spletno stran, za katerega oceni, da krši pravice tretjih oseb, vključno s pravicami intelektualne lastnine tretjih oseb.

Organizator si pridržuje pravico do dopolnitve in spremembe pogojev nagradnega natečaja ter se zavezuje, da bo vse spremembe sproti objavljal na Facebook, Instagram in TikTok strani.

**13. Uporaba pravilnika**

Pravilnik je obvezujoč za organizatorja in druge osebe, ki so kakorkoli povezane z natečajem in izdajo nagrad, ter za udeležence, ki z izpolnitvijo podatkov priznavajo ta pravilnik in se obvezujejo, da ga bodo upoštevali. Pravilnik in pogoji nagradnega natečaja so v času trajanja nagradnega natečaja v celoti na vpogled na spletni strani. Za tolmačenje posameznih členov tega pravilnika je pristojna izključno strokovna žirija, ki za posamezna mnenja in druga pravna opravila lahko imenuje in pooblasti odvetnika.

**14. Reševanje sporov**

V primeru sporov, ki bi nastali v zvezi z nagradnim natečajem, je pristojno sodišče v Cerknici.

**15. Veljavnost pravilnika**

Pravilnik prične veljati s 2. 9. 2024.

V Cerknici, 02. 9. 2024.

Ekoknap računalništvo d.o.o.